text: Surfere fanget af storm på Rømø Esbjerg
  29 oktober 2013 kl. 08.59
  Tre surfere blev reddet i land ved redningsaktion mandag på Rømø. Deres bil måtte efterlades i vandet.
  Politiet og Søværnets Operative Kommando måtte mandag eftermiddag rykke ud for at redde tre surfere, der havde trodset DMI's stormvarsel og var kørt ud på stranden for at surfe.
  Surferne blev fanget af højvande på Lakolk Strand på vestsiden af Rømø.
  Den kraftige storm og den høje vandstand, som stormen forårsagede, kom åbenbart bag på dem.
  Det lykkedes at bringe de tre personer sikkert i land, men deres bil, som de havde parkeret på stranden, måtte efterlades i vandet, oplyser SOK.
  Ud over SOK og politiet deltog Rømø Kystredningsstation og Beredskabet i Tønder i redningsaktionen.
  Også på Ringkøbing Fjord måtte SOK mandag assistere surfere, der blev fanget i stormen, oplyser vagthavende hos SOK.
  